Մաթևոս Ասատրյան

**Մաթևոս Ասատրյան** (), «Քաղաքացիական պայմանագիր» կուսակցության անդամ, Հայաստանի Հանրապետության Ազգային Ժողովի 7-րդ գումարման պատգամավոր «Իմ քայլը» դաշինքից, 8-րդ գումարման պատգամավոր «Քաղաքացիական պայմանագիր» կուսակցությունից, իրավաբան։ ԱԺ տարածքային կառավարման, տեղական ինքնակառավարման, գյուղատնտեսության և շրջակա միջավայրի հարցերի մշտական հանձնաժողովի անդամ։

## Կենսագրություն
Մաթևոս Ասատրյանը ծնվել է 1985 թվականին Խորհրդային Հայաստանի Ապարանի շրջանի  Քուչակ գյուղում։ 2003-2005 թվականներին ծառայել է Հայաստանի զինված ուժերում։

2008 թվականին ավարտել է Երևանի Հյուսիսային համալսարանի իրավագիտության ֆակուլտետը։

2012 թվականից մինչև 2019 թվականի հունվարի 14-ը տնօրինել է Քուչակի Միհրդատ Ասատրյանի անվան մանկապատանեկան մարզադպրոցը։ 2014 և 2017 թվականներին վերապատրաստում է անցել եվրոպական «Լյուդ Կլուբ դե Նից», «Կավի Գալ» թիմերում և այլ մարզադպրոցներում։

Հանկարծամահ է եղել 2023 թվականի նոյեմբերի 6-ին։

## Քաղաքական գործունեություն
2018 թվականի դեկտեմբերի 9-ին «Իմ քայլը» կուսակցությունների դաշինքից թիվ 7 ընտրատարածքում ընտրվել է Հայաստանի Ազգային ժողովի 7-րդ գումարման պատգամավոր։ Ազգային ժողովում եղել է «Տարածքային կառավարման, տեղական ինքնակառավարման, գյուղատնտեսության և բնապահպանության հարցերի մշտական հանձնաժողովի» անդամ

2021 թվականի հունիսի 20-ին «Քաղաքացիական պայմանագիր» կուսակցությունից ընտրվել է Հայաստանի Ազգային ժողովի 8-րդ գումարման պատգամավոր։

### Հարազատների կողմից քաղաքական հաշվեհարդարներ
2022 թվականի հունիսի 19-ին՝ 19։40-ի սահմաններում, Արագածոտն մարզի Նիգավան գյուղի վարչական տարածքում՝ դեպի Ապարան քաղաք տանող հատվածում, Մաթևոս Ասատրյանի բարեկամներն ու ընկերները, Արագածոտնի փոխմարզպետ Էդգար Փարվանյանի հորեղբոր որդին «Կալաշնիկով» տիպի ինքնաձիգներից կրակ են բացել մի խումբ երիտասարդների ուղղությամբ, որի հետևանքով 6 երիտասարդ հրազենային վնասվածքներով տեղափոխվել է հիվանդանոց, իսկ 1 հոգի սպանվել է։ Որոշ տեղեկությունների համաձայն միջադեպին անձամբ մասնակցել է նաև Մաթևոս Ասատրյանի եղբայրը՝ Ապարանի ջրօգտագործման ընկերության պետ Գրզո Ասատրյանը։ Դեպքից որոշ ժամանակ անց վիրավորներից ևս մեկը մահացել է։ Այսպիսով սպանվածների թիվը հասել է 2-ի։ Ըստ մամուլում շրջանառվող լուրերի՝ ինքնաձիգներով հարձակման պատճառ է հանդիսացել այն, որ երիտասարդները վիճաբանության ժամանակ հայհոյել են Հայաստանի վարչապետ նիկոլ փաշինյանին։ Սպանված երիտասարդներից մեկը եղել է Հայաստանի զինված ուժերի զորամասերից մեկի զինծառայող, 1995 թվականին ծնված Հմայակ Միքայելյանը։ Հարձակման ենթարկվածներից է եղել նաև Ազգային անվտանգության սահմանապահ զորքերի աշխատակից։

Դեպքից մի քանի ժամ անց Հայաստանի ոստիկանությունը հայտարարություն է տարածել՝ նշելով, իբր միջադեպը քաղաքական ենթատեքստ չունի, իսկ կրակոց է արձակվել որսորդական հրացանից, արդարեցնելով ավտոմատից կրակահեր արձակողներին, քանի որ, թեկուզ երկփողանի հրացանի մեկ կրակոցով չէին կարող 1 հոգու սպանել և 6 հոգու վիրավորել։ 

Իր ֆեյսբուքյան էջում միջադեպին անդրադարձել է նաև Մաթևոս Ասատրյանը՝ արդարանալով․ *«Հարգելի քաղաքացիներ, հայտնում եմ, որ արդեն մի քանի ժամ մամուլում և որոշ անբարոյական քաղաքական գործիչների կողմից տարածվող լուրերը, թե ես կամ իմ ընտանիք անդամները մասնակցել ենք ժամեր առաջ տեղի ունեցած ողբերգական դեպքին, բացարձակ սուտ են և աղերս չունեն իրականության հետ։ Ակնհայտ է, որ մարդասպանությունը նվիրական հավատամք դարձրածները այս սուտ լուրերով փորձում են հավասարության նշան դնել մեր և իրենց միջև։ Չի՛ հաջողվելու, սրիկաներ։ Ցավակցում եմ մահացածի հարազատին, ապաքինում եմ մաղթում վիրավորներին, վստահ եմ՝ շուտով գործն ամբողջությամբ կբացահայտվի։ Խոհեմություն բոլորիս»*։

## Ընտանիք
Ամուսնացած էր, ուներ երեք զավակ։

## Ծանոթագրություններ

Կատեգորիա:1985 ծնունդներ
Կատեգորիա:21-րդ դարի հայ քաղաքական գործիչներ
Կատեգորիա:ՀՀ ԱԺ 7-րդ գումարման պատգամավորներ
Կատեգորիա:ՀՀ ԱԺ 8-րդ գումարման պատգամավորներ
Կատեգորիա:Հայ իրավաբաններ
Կատեգորիա:Հայ քաղաքական գործիչներ
Կատեգորիա:Քաղաքացիական պայմանագիր կուսակցության անդամներ